लॉटरी, खानदानी रसूख, सीट खरीदकर भी एडमिशन; चीन में सबसे मुश्किल एग्जाम, 27 बार फेल अरबपति
चीनी भाषा में ‘गाओकाओ’ का मतलब होता है- उच्च शिक्षा के लिए परीक्षा। हर साल एक से डेढ़ करोड़ चीनी छात्र इस परीक्षा में बैठते हैं। यह दुनिया की सबसे मुश्किल परीक्षाओं में से एक मानी जाती है। 10 में से 9 स्टूडेंट इस परीक्षा में सफल नहीं हो पाते।
1980 के दशक की बात है। चीन के निम्न मध्यमवर्गीय परिवार से आने वाले लियांग शी ने किसी अच्छी यूनिवर्सिटी से पढ़कर नाम और पैसे कमाने का सपना देखा।
1983 में 16 साल की उम्र में वह पहली बार यूनिवर्सिटी एंट्रेंस एग्जाम में बैठे। सफल नहीं हुए तो एक-दो कोशिशें और कीं। हर बार नाकामी हाथ लगी। फिर मजबूरी में उन्होंने पार्ट टाइम काम करना शुरू किया। बाकी वक्त एंट्रेंस की तैयारी करते, लेकिन 9 साल तक रेगुलर परीक्षा देने के बाद भी वह किसी नामी यूनिवर्सिटी में दाखिला ले पाने में नाकाम रहे। इसी साल ऐज लिमिट पार होने की वजह से वह फिर इस परीक्षा में नहीं बैठ पाए।
इसके बाद उन्होंने अलग-अलग व्यापार और नौकरियां कीं। खुद को एक बड़े बिजनेसमैन के रूप में स्थापित किया। करोड़ों रुपए कमाए, लेकिन उसके मन में एंट्रेंस एग्जाम को पास कर किसी प्रतिष्ठित यूनिवसिर्टी में पढ़ने का सपना जिंदा रहा।
साल 2001 में चीनी सरकार ने कम्बाइंड एंट्रेंस एग्जाम से उम्र सीमा को खत्म कर दिया; जिसके बाद उन्होंने फिर से एंट्रेंस देना शुरू किया। इस साल 56 की उम्र में उन्होंने 27वीं बार यह एंट्रेंस एग्जाम दिया।
1.3 करोड़ स्टूडेंट्स के बीच कड़े कॉम्पिटिशन के बीच उन्हें 750 में से 424 अंक मिले। वह इस बार भी किसी नामी यूनिवर्सिटी में एडमिशन लेने से चूक गए। अब उनका कहना है कि वह अगली बार परीक्षा के लिए फिर तैयारी करेंगे।
क्या है चीन का ‘गाओकाओ’, जिसे कहते हैं दुनिया की सबसे मुश्किल परीक्षा
चीनी भाषा में ‘गाओकाओ’ का मतलब होता है- उच्च शिक्षा के लिए परीक्षा। हर साल एक से डेढ़ करोड़ चीनी छात्र इस परीक्षा में बैठते हैं। यह दुनिया की सबसे मुश्किल परीक्षाओं में से एक मानी जाती है। 10 में से 9 स्टूडेंट इस परीक्षा में सफल नहीं हो पाते।
यह परीक्षा किसी भी चीनी स्टूडेंट के लिए जिंदगी-मौत का सवाल होती है। इसी परीक्षा पर उसके आगे का भविष्य निर्भर करता है।
यह परीक्षा 4 दिनों तक 8 से 10 घंटे चलती है।
इस दौरान चीन में कंस्ट्रक्शन वर्क से लेकर ट्रैफिक तक रोक दिया जाता है। परीक्षा से कुछ दिन पहले स्टूडेंट जोश बढ़ाने के लिए घरवालों के साथ ‘युद्धगीत’ गाते हैं। मानो, वे किसी जंग पर जा रहे हों।
2016 में लागू चीनी कानून के मुताबिक परीक्षा में नकल करते पकड़े जाने पर स्टूडेंट के साथ उसके मां-बाप को भी जेल हो सकती है। इस परीक्षा की निगरानी ड्रोन कैमरे से होती है।
इस परीक्षा को पास करने के लिए स्टूडेंट 12 से 13 घंटे रोज पढ़ाई करते हैं। इसी एग्जाम के इर्द-गिर्द घूमने वाला चीनी प्राइवेट स्कूलों का कारोबार लगभग 8 लाख करोड़ रुपए तक पहुंच गया है।
दूसरी ओर, इस एंट्रेंस को क्लियर कर टॉप कॉलेजों में एडमिशन लेने वाले स्टूडेंट्स की दर 0.2% से भी कम होती है।
आखिर क्या होता है एंट्रेंस एग्जाम और क्यों बना यह ‘नाक का सवाल’
नौकरी के लिए किसी परीक्षा को देना हजारों सालों से चलन में है। 2000 हजार साल पहले किन नाम के चीनी राजवंश में सीनियर ऑफिसर्स को चुनने के लिए मौजूदा सिविल सर्विस एग्जाम की तर्ज पर परीक्षा होती थी।
लेकिन किसी प्रतिष्ठित स्कूल, कॉलेज या यूनिवर्सिटी में दाखिला लेने के लिए एग्जाम का चलन इसकी तुलना में नया ही है। इसे ही आम बोलचाल की भाषा में एंट्रेंस एग्जाम कहा जाता है।
भारत में किसी भी स्टूडेंट को अच्छे इंजीनियरिंग कॉलेज में दाखिले के लिए जेईई मेंस-एडवांस और मेडिकल कॉलेज में जाने के लिए नीट का एंट्रेंस देना पड़ता है। लगभग हर विषय के अच्छे कॉलेज और यूनिवर्सिटी के लिए कम्बाइंड एंट्रेंस एग्जाम देना पड़ता है, जिसमें रैंक के आधार पर कॉलेज या यूनिवर्सिटी में एडमिशन मिलता है।
बोर्ड एग्जाम के मार्क्स और सोशल स्टेटस पर भी मिलता था एडमिशन
मॉडर्न तरीके के एंट्रेंस एग्जाम शुरू होने से पहले किसी नामी संस्थान में दाखिले के लिए अलग-अलग तरीके अपनाए जाते थे। इनमें से सबसे पॉपुलर था- बोर्ड एग्जाम में आए नंबर के आधार पर एडमिशन देना। कुछ साल पहले देश की प्रतिष्ठित दिल्ली यूनिवर्सिटी में भी यही सिस्टम लागू था।
इसके अलावा 14वीं-15वीं सदी में यूरोप में शुरू हुए विश्वविद्यालयों में खानदान का सामाजिक रुतबा और गार्जियन के पद को देखकर भी एडमिशन दिया जाता था।
यूरोप की कुछ बड़ी यूनिवर्सिटी में एडमिशन का ये तरीका आज भी चलन में है। जहां यूनिवर्सिटी फंड में मोटी रकम दान करके सीट हासिल की जा सकती है।
इरफान खान की चर्चित फिल्म ‘इंग्लिश मीडियम’ की कहानी भी इसी सब्जेक्ट पर आधारित है। जिसमें इरफान (चंपक) अपनी बेटी चारिका को लंदन के कॉलेज में डोनेशन से एडमिशन दिलाने के लिए अपनी खानदानी दुकान बेच देता है।
नालंदा में चौकीदार लेते थे ‘एंट्रेंस’, जवाब देने पर ही एंट्री
नालंदा यूनिवर्सिटी भारत समेत पूरी दुनिया की पहली यूनिवर्सिटी मानी जाती है। 7वीं शताब्दी में भारत आए चीनी यात्री ह्वेनसांग ने नालंदा विश्वविद्यालय में दाखिले के प्रॉसेस के बारे में लिखा है।
इसके मुताबिक यहां दाखिले के लिए एंट्रेंस एग्जाम मेन गेट पर ही हो जाया करते थे।
इन दरवाजों पर विद्वान द्वारपाल तैनात किए जाते, जो इंटरव्यू की शक्ल में यहां आने वाले छात्रों से सवाल करते। इन सवालों के सही जवाब देने वाले छात्रों को यहां रहकर पढ़ने की इजाजत मिलती।
प्राचीन नालंदा में विदेश से आने वाले छात्रों को इस मुश्किल एंट्रेंस से कुछ छूट जरूर मिलती। ह्वेनसांग खुद चीन से आए थे और यहां कई साल तक पढ़ाई की। बाद में कुछ साल यहां पढ़ाने के बाद ही वह चीन लौटे।
देश की पहली मॉडर्न यूनिवर्सिटी में 1 सीट पर 4 कैंडिडेट
आज देश की किसी भी नामी यूनिवर्सिटी में एडमिशन के लिए कॉम्पिटिशन काफी बढ़ गया है। पुराने नियम के हिसाब से दिल्ली यूनिवर्सिटी के कुछ कॉलेजों के कटऑफ 99.9% तक चले जाते थे।
वैसे उच्च शिक्षा में दाखिले के लिए कॉम्पिटिशन नई बात नहीं है। नालंदा, तक्षशिला जैसे प्राचीन विश्वविद्यालयों को छोड़ दें तो देश की पहली आधुनिक यूनिवर्सिटी कलकत्ता यूनिवर्सिटी थी। जिसे अंग्रेजों ने 1857 में खोला था। इसके पहले बैच में ही एक सीट के लिए 4 दावेदार सामने आए थे, जिसके बाद पुराने रिकॉर्ड और पढ़ाई के स्तर को देखकर योग्य कैंडिडेट को दाखिला दिया गया।
इन जगहों पर एंट्रेंस एग्जाम की जगह लॉटरी से मिलता एडमिशन
‘3 घंटे का एग्जाम या 15 मिनट का इंटरव्यू किसी के जीवन की योग्यता नहीं आंक सकता।’ इस तरह के तर्क अक्सर एंट्रेंस एग्जाम के विरोध में दिए जाते हैं। एंट्रेंस एग्जाम का बच्चों के ऊपर पड़ने वाले दबाव, सफल न होने पर हीनभावना और सुसाइड जैसे मामले सामने आने के कारण कई जानकार एडमिशन के इस तरीके को सही नहीं मानते।
आज नर्सरी और पहली क्लास में एडमिशन के लिए भी एंट्रेंस एग्जाम लिया जा रहा है और बच्चों के साथ पेरेंट्स का भी इंटरव्यू होता है। एडमिशन फॉर्म में पेरेंट्स को अपनी एनुअल इनकम तक बतानी पड़ती है।
ऐसे में भारत समेत कई देशों में लॉटरी सिस्टम के जरिए भी एडमिशन देने का चलन है। बनारस हिंदू यूनिवर्सिटी के स्कूल में कुछ साल पहले ऐसा ही नियम लाया गया था। बीएचयू सीएचएस में क्लास छठी और नौवीं में एडमिशन का पैमाना लॉटरी रखा गया था। यह सिस्टम कई अफ्रीकी और पश्चिमी देशों में भी लागू है।
लॉटरी सिस्टम में एडमिशन के लिए किसी तरह का एग्जाम या इंटरव्यू नहीं लिया जाता और न ही पहले आए मार्क्स देखे जाते हैं। बस लॉटरी से चंद भाग्यशाली स्टूडेंट एडमिशन पा लेते हैं।
‘एंट्रेंस एग्जाम या नामी कॉलेज नहीं सफलता का पैमाना’
दिल्ली यूनिवर्सिटी में असिस्टेंट प्रोफेसर और NCERT में रिसर्च फेलो रह चुके डॉ. प्रशांत उपाध्याय बताते हैं कि एंट्रेंस एग्जाम को किसी स्टूडेंट की सफलता का एकमात्र पैमाना नहीं माना जा सकता।
भारत में होने वाले किसी भी बड़े एंट्रेंस में 97-98% स्टूडेंट सफल नहीं होते। ऐसे में हम उन्हें नाकाम या नाकाबिल नहीं मान सकते।
स्टूडेंट में तनाव की बड़ी वजह एंट्रेंस एग्जाम का प्रेशर
साइकॉलोजिस्ट डॉ.सौम्या बताती हैं कि आज के वक्त में स्टूडेंट में तनाव और आत्महत्या की सबसे बड़ी वजह एंट्रेंस एग्जाम का प्रेशर ही है। सरकारी नौकरियों की तैयारी करने वाले छात्रों में ऐसी स्थिति थोड़ी कम देखने को मिलती है।
इसके कई कारण हैं। एंट्रेंस की तैयारी करने वाले ज्यादातर स्टूडेंट की उम्र 15 से 18 साल होती है। इस उम्र में वो ज्यादा प्रेशर झेल नहीं पाते। जब उनका किसी अच्छे कॉलेज में एडमिशन नहीं होता तो उन्हें जिंदगी खत्म होती हुई नजर आती है।
इनके मुकाबले सरकारी नौकरियों की तैयारी करने वाले स्टूडेंट ज्यादा उम्र के और मैच्योर होते हैं। असफल होने पर ये किसी दूसरे पेशे या बिजनेस वगैरह के बारे में सोचते हैं।
देश में एंट्रेंस एग्जाम के लिए कोटा और सिविल सर्विस की तैयारियों के लिए दिल्ली का मुखर्जी नजर काफी पॉपुलर है। स्टूडेंट की आत्महत्या की जितनी खबर कोटा से आती है; उसके मुकाबले सरकारी नौकरी की तैयारी करने वाले दिल्ली के मुखर्जी नगर, प्रयागराज के कटरा और पटना के बाजार समिति इलाके में ऐसी घटनाएं काफी कम देखने को मिलती हैं।
जबकि ये स्टूडेंट करियर के ज्यादा नाजुक मोड़ पर खड़े होते हैं, लेकिन सारा खेल प्रेशर और गार्जियन के ईगो का होता है। जिसमें अधिकतर स्टूडेंट पिसते हैं।
कोई भी एग्जाम या एंट्रेंस ‘जिंदगी के सवाल’ से बड़ा नहीं होता और न ही 2-3 घंटे के किसी एग्जाम में इतनी ताकत है कि वह किसी स्टूडेंट की हार-जीत का फैसला कर दे। बड़ी यूनिवर्सिटी से पढ़कर बेरोजगार बैठे और ऑनलाइन पढ़कर सफलता के शिखर पर चढ़ने वाले हजारों लोगों के उदाहरण हमारे सामने मौजूद हैं। 
यह भी छिपी हुई बात नहीं है कि देश में एंट्रेंस की सीटों और कैंडिडेट में 15-20 गुना तक का अंतर होता है। ऐसे में निश्चित है कि 10 में से 8-9 स्टूडेंट समाज के पैमाने पर ‘सफल’ नहीं माने जाएंगे, लेकिन इसका मतलब यह नहीं कि देश के लाखों-करोड़ों युवाओं के पास करियर के ऑप्शन खत्म हो गए। 
शायद इसी दबाव से बचने के लिए नालंदा विहार में चौकीदार को एंट्रेंस लेने का काम सौंपा गया होगा। इसलिए जरूरत है कि किसी भी एंट्रेंस को माता-पिता और छात्र एक सामान्य परीक्षा के बतौर देखें; इसे जीवन-मरण का सवाल बनाने की जरूरत नहीं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।